מילטיאדיס טנטוגלו

מילטיאדיס טנטוגלו (ביוונית: Μιλτιάδης Τεντόγλου; נולד ב-18 במרץ 1998) הוא אתלט יווני, האלוף האולימפי (טוקיו 2020), סגן אלוף העולם (יוג'ין 2022), אלוף העולם באולם (בלגרד 2022), אלוף אירופה (ברלין 2018) ו-3 פעמים אלוף אירופה באולם (גלאזגו 2019, טורון 2021 ואיסטנבול 2023) בקפיצה לרוחק.

ביוגרפיה
טנטוגלו החל את דרכו הספורטיבית בפארקור. באחת התחרויות הוא נצפה על ידי ונגליס פפניקוס, לימים מאמנו הראשון, שראה את כישרונו והציע לו להתחרות בקפיצה לרוחק. הוא הציע לו לנסות לקפוץ לרוחק, ומיד כשראה את טנטוגלו קופץ, היה בטוח שהוא יגיע לצמרת. כשהיה  בן 16 התחרה לראשונה בקפיצה לרוחק, וכעבור שנה התחרה באליפות העולם לקדטים שנערכה בקאלי, וסיים חמישי לאחר שקבע תוצאה של 7.66 מטר.

2016
בחודש אפריל שיפר טנטוגלו את שיאו ל-7.89 מטר, ובמאי שיפר את שיאו האישי בשנית, כשקבע תוצאה של 7.90 מטר. טנטוגלו שבר את שיאו האישי פעמיים נוספות במאי, כשבתחרות שנערכה בגרבנה ניצח בתוצאה של 7.98 מטר, ובתחרות שנערכה בקלמטה ניצח בתוצאה של 8.19 מטר. בחודש יולי זכה טנטוגלו בתואר הבינלאומי הראשון שלו, לאחר שקבע תוצאה של 7.64 מטר באליפות הבלקן שנערכה בטורקיה. באותו חודש, באליפות העולם לנוער שנערכה בבידגושץ', זכה במדליית הכסף לאחר שקפץ למרחק של 7.91 מטר. 
באולימפיאדת ריו שנערכה באוגוסט, סיים במקום ה-27 בשלב המוקדמות לאחר שקבע תוצאה של 7.64 מטר, ולא עלה לגמר.

2017
באליפות יוון שנערכה יוני, זכה טנטוגלו במדליית זהב בשיא אישי חדש של 8.30 מטר. חודש לאחר מכן, באליפות אירופה לנוער, זכה טנטוגלו במדליית הזהב לאחר שקפץ למרחק של 8.07 מטר.
באליפות העולם שנערכה בלונדון בחודש אוגוסט, סיים טנטוגלו במקום ה-19 במוקדמות בתוצאה של 7.79 מטר, ולא עלה לגמר.

2018
בפברואר קבע טנטוגלו שיא אישי בקפיצה לרוחק באולם של 7.95 מטר, לאחר שסיים שלישי בתחרות במץ. חודש לאחר מכן, באליפות העולם באולם שנערכה בברמינגהאם, סיים תשיעי בתוצאה של 7.82 מטר.
במאי התחרה לראשונה בסבב ליגת היהלום. הוא התחרה בתחרות ברומא, וסיים עשירי לאחר שקפץ למרחק של 7.69 מטר. חודש לאחר מכן סיים שישי בתחרות ליגת היהלום בסטוקהולם, בתוצאה של 8.05 מטר. באליפות הבלקן שנערכה ביולי, זכה במדליית זהב בתוצאה של 8.17 מטר.

אלוף אירופה
באליפות אירופה שנערכה באוגוסט בברלין, זכה במדליית זהב בקפיהצ לרוקח בתוצאה של 8.25 מטר, לפני פביאן היינלה מגרמניה (8.13 מטר) וסריי ניקיפורוב מאוקראינה (8.13 מטר).

2019
בתחרות באולם שנערכה בפברואר במדריד, ניצח טנטוגלו בשיא אישי חדש של 8.23 מטר. חודש לאחר מכן, באליפות אירופה באולם שנערכה בגלאזגו, זכה טנטוגלו במדליית זהב בשיא לאומי חדש של 8.38 מטר, לפני טוביאס מונטלר משוודיה (8.17 מטר) וסטראינה יובנצ'ביץ מסרביה (8.03 מטר).

2021
באליפות אירופה באולם שנערכה בטורון בתחילת מרץ, הגן על תוארו לאחר שקפץ למרחק של 8.35 מטר, תוצאת השנה בעולם, לפני טוביאס מונטלר (8.31 מטר) וכריסטיאן פולי מפינלנד (8.24 מטר).

אלוף אולימפי
באולימפיאדת טוקיו (2020) הוא זכה במדליית זהב לאחר שקפץ בקפיצה האחרונה למרחק של 8.41 מטר, ועלה מהמקום השלישי למקום הראשון, לפני חואן מיגל אצ'באריה (8.41 מטר) ומייקל מאסו (8.21 מטר), שניהם מקובה. ניצחונו הוכרע בגלל התוצאה השנייה שלו, 8.15 מטר לעומת 8.09 מטר.

2022

אלוף עולם באולם
באליפות העולם באולם שנערכה בבלגרד, סרביה במרץ 2022 הוא זכה במדליית זהב בקפיצה לרוחק בתוצאת השנה בעולם ובשיא לאומי חדש של 8.55 מטר, לפני טוביאס מונטלר (8.38 מטר) ומרקיז דנדי מארצות הברית (8.27 מטר).

סגן אלוף עולם
באליפות העולם שנערכה ביוג'ין, אורגון, ארצות הברית ביולי אותה שנה זכה במדליית כסף בקפיצה לרוחק בתוצאה של 8.32 מטר, אחרי וונג ג'יאנאן מסין (8.36 מטר) ולפני סימון איהאמר משווייץ (8.16 מטר).

שיאים אישיים

אצטדיון
 קפיצה לרוחק: 8.60 מטר (2021)

אולם
 קפיצה לרוחק: 8.55 מטר (2022), שיא יוון

קישורים חיצוניים

הערות שוליים

קופצים לרוחק
אתלטים יוונים
אלופי אירופה באתלטיקה
אלופי עולם באתלטיקה
אלופים אולימפיים: קפיצה לרוחק (גברים)
יוונים שנולדו ב-1998
קופצים לרוחק באולימפיאדת טוקיו (2020)